和林丘二君會程坦之家二詩  其一
作者：蘇頌
朝代：宋

paragraphs: 春晚寒不已，節候差季孟。
木行怯初陽，水官恣餘橫。
滂沱連月雨，愁嘆斯民病。
已紊四時和，更傷群物性。
園花半零落，猶逞晨妝靚。
隴麥將痿摧，况值風威勁。
我願天地心，慎舉陰陽柄。
十雨應太平，時豐順睿聖。
庶令疵沴消，永保寒暑正。
無復三月中，慘慘行冬令。